Il-Kunsill nieda EUCAP Sahel Mali, il-missjoni tal-UE ta' Politika ta' Sigurtà u ta' Difiża Komuni f'Mali. Ix-xogħol tal-missjoni huwa li tappoġġa l-forzi interni tas-sigurtà ta' Mali. EUCAP Sahel Mali ser tgħin lill-istat ta' Mali jiżgura l-ordni kostituzzjonali u demokratiku, joħloq il-kundizzjonijiet għal paċi dejjiema kif ukoll iżomm l-awtorità tiegħu fit-territorju kollu. Il-missjoni tagħti pariri u tħarreġ lit-tliet forzi interni tas-sigurtà f'Mali, jiġifieri l-pulizija, il-Gendarmerie u l-Garde Nationale, u tikkoordina mas-sħab internazzjonali. Ir-Rappreżentant Għoli tal-UE għall-Affarijiet Barranin u l-Politika ta' Sigurtà, Federiza Mogherini, qalet: "L-UE hija sieħeb kostanti ta' Mali. Il-missjoni l-ġdida issaħħaħ l-appoġġ komprensiv tal-UE għall-istabbiltà u s-sigurtà f'Mali kollu. Billi tgħin lill-forzi interni tas-sigurtà ta' Mali, EUCAP ser tgħin biex tinstab soluzzjoni dejjiema għall-isfidi ta' sigurtà ta' Mali." Wara d-Deċiżjoni tal-Kunsill li jistabbilixxi l-Missjoni f'April 2014, il-Grupp Ewlieni ntbagħat f'Bamako f'Lulju li għadda u beda ħidmietu biex jappoġġa lill-forzi interni tas-sigurtà ta' Mali. Il-missjoni mistennija ddum sal-15 ta' Jannar 2017. Il-kwartieri ġenerali tagħha qegħdin fil-kapitali Bamako. Ġie allokat baġit ta' €11.4 miljun għall-ewwel sena. EUCAP Sahel Mali qiegħda fil-qalba tal-approċċ komprensiv tal-UE għas-sigurtà u l-iżvilupp fis-Saħel u teżisti flimkien ma' żewġ azzjonijiet eżistenti tal-PSDK fir-reġjun: EUCAP Sahel Niger tappoġġa l-ġlieda kontra l-kriminalità organizzata u t-terroriżmu fin-Niġer filwaqt li l-missjoni ta' taħriġ tal-UE f'Mali tikkontribwixxi għar-ristrutturazzjoni tal-Forzi Armati ta' Mali permezz tat-taħriġ u l-għoti ta' pariri. Aktar informazzjoni dwar EUCAP Sahel Mali Din ir-riżorsa bħalissa hi disponibbli biss bil-lingwa jew il-lingwi li ġejjin: Ara l-paġna tal-laqgħa